আমাদের ওই প্রস্তুতিকালে ‘পরিবর্তন’ পত্রিকার সম্পাদক অশোক চৌধুরী রাজস্থান পুলিশের এক বড়কর্তাকে লেখা চিঠি আমাদের হাতে দিয়েছিলেন। আমরা রাজস্থানের ঢোলপুরে চম্বলের বেহড়ে ঘুরব— তাই। পরিবর্তন-এর যুগ্ম সম্পাদক ধীরেন দেবনাথ পরামর্শ দিয়েছিলেন, যেখানেই যাও, সেখানকার থানায় পুলিশকে জানাবে নিরাপত্তার জন্য। কিন্তু খিদিরপুরের সেই হিন্দিভাষী তেলের কারবারি তাঁর চম্বলে ঢোকার সমস্ত পথের খুঁটিনাটি হদিশ দিয়ে কাগজপত্র নকশা এঁকে আমাদের পথ নির্দেশ বাতলে দিয়ে বলেছিলেন, খবরদার পুলিশের সঙ্গে বেশি মাখামাখি করো না, বাগীরা সন্দেহ করবে, গ্রামবাসীদের সন্দেহে পড়বে। কাজ হবে না। সোজা মুরেনা যাও, রছেড় গ্রামে ঢুকে যাবে, আর চিন্তা নেই। তাঁর রছেড় গ্রামের ভাইকে চিঠি লিখে সেটি আমাদের হাতে তুলে দিয়েছিলেন তিনি।